﻿ Tábor tábort követ Bodrogolasziban!
Míg a paneldzsungelben rekedt hőség a lakásokba kergette a városlakókat, addig mi a hűsítő Bodrog-parti táborhelyünkön esténként szúnyogokkal hadakoztunk, napközben pincehideg dinnyét ettünk, és persze alkottunk, ide-oda kirándultunk, alkottunk és alkottunk, és kisebb-nagyob kalandokat éltünk át a közel 20 táborlakó művészpalántával.
Minden a bemutatkozó játékokkal és a kemencés kenyérlángos sütéssel kezdődött, meg a házi sajtkészítéssel, és a türkiz táborpóló batikolással - a pólók két szilvafát összekötő szárítókötélen napok alatt élénkre száradtak. Élmény élmény hátán, a hosszúra nyúlt tábortüzes éjszaka után másnap Vámosújfalu a célpont, ki-ki amerre lát és vágyódik: a Búzavirág Alapítvány munkatársai kerámiát festeni, kosarat fonni, képkeretet, makramét, szövőszéken batyut készíteni hívja a társaságot. Ebédelni ugyanott, búzavirág mintás tányérokon lehet, és (teli hassal) vár a trambulin meg a bringóhintó - sör helyett szigorúan vízivással!
Másnap jöhet a bobpálya, mit végül meghódít a csapat...
A tábor története képzeletemben hosszú oldalalak tömött sorait nyújtja el, így az Olvasóra bízom a továbbiakat: Méta, a Zemplén Múzsájának ihletésében tovább fűzheti a szálat. Útmutatóul a tábori hét néhány, szavakkal megfogalmazható momentumát ragadom ki:
poszátagyűrűzés, kenuzás,
bátorságpróbák, nyilak és ablak,
nemezelés, kavicsfestés,
métázás, mint napi rutin,
parázson sült kürtőskalács,
kígyózó sorban állás gyertyamártogatásra várva,
túrázás, jégkrém party és húsos som, "abbahagyhatatlan" Dobble játék a Szarka-kút erdei tisztásán,
teleszkópos csillagászat és a Szaturnusz gyűrűje (tényleg létezik!),
szemtorna és koránkelés,
közös meglepi szülinapozás életünkben nem látott csokitortával (és éjjeli teamécsessel),
home-made párakapu az udvaron,
filmnézés a csillagos ég alatt,
függőágyazás és ping-pongozás,
sátorállítás és bontás (hangyák útjában állás),
barátságok és egymástól tanulás.
Ha nehézkesen megy a tábori meseszövés, nincs veszve a remény: Aki ott volt, úgy is tudja, aki nem, jöjjön jövőre! (Vagy kérdezze a táborlakókat.)